ΓΡΑΠΤΗ ΕΡΩΤΗΣΗ E-0910/97 υποβολή: Wilfried Telkδmper (V) προς την Επιτροπή (12 Μαρτίου 1997)

Θέμα: Αυξανόμενες παραβιάσεις των ανθρωπίνων δικαιωμάτων στο Μεξικό

Ενόψει των εκλογών, στα μέσα του 1997, κατά τις οποίες το κυβερνών κόμμα PRI ενδέχεται να αντιμετωπίσει σοβαρή ήττα, στο Μεξικό παρατηρείται σημαντική αύξηση των παραβιάσεων των δημοκρατικών αρχών, των ανθρωπίνων δικαιωμάτων και ιδιαίτερα της ελευθερίας της έκφρασης και των συνδικαλιστικών δικαιωμάτων σε όλους τους τομείς της κοινωνίας:

- Δημοσιογράφοι οι οποίοι καταδικάζουν τη διαφθορά σε κρατικό επίπεδο, τη συμμετοχή κρατικών φορέων στην εμπορία ναρκωτικών ή τις κοινωνικές αδικίες απειλούνται, παρακολουθούνται, πέφτουν θύματα ξυλοδαρμού, βασανιστηρίων και απαγωγής, ή και πυροβολούνται. Μια τέτοια περίπτωση αποτελεί η πρόσφατη δολοφονία, αρχές Δεκεμβρίου, της δημοσιογράφου Yolanda Figuerra, του άνδρα της F. Balderas και των παιδιών τους (βλ. Observer της 8.12.1996). Ως απόδειξη για την ύπαρξη πολλών άλλων τέτοιων περιπτώσεων επισυνάπτω την επιστολή της οργάνωσης Human Rights Watch προς τον Πρόεδρο Zedillo με ημερομηνία 14.11.1996.

- Η Human Rights Watch διαπίστωσε εκτός αυτού ότι η κυβέρνηση υποστηρίζει σιωπηρά τη βίαιη δράση ομάδων του PRI και δεν καταδιώκει τις τρομοκρατικές ενέργειες κατά των ατόμων που ασκούν κριτική στο καθεστώς.

- Τα νόμιμα κοινωνικά κινήματα καταδιώκονται και απειλούνται, τα εργασιακά δικαιώματα καταπατούνται συνεχώς στο πλαίσιο του πολιτικού συστήματος το οποίο προσπαθεί να εμποδίσει με κάθε μέσο τη δημιουργία ανεξάρτητων συνδικάτων.

- Οι υποστηρικτές των ανθρωπίνων δικαιωμάτων απειλούνται με θάνατο, όπως π.χ. το αναγνωρισμένο «Centro PRODH».

1. Έχει ενημερωθεί η Επιτροπή για τις περιπτώσεις αυτές και έχει συζητήσει το εν λόγω θέμα (π.χ. στο πλαίσιο της ΚΕΠΠΑ);

2. Έχει έρθει η Επιτροπή σε επαφή με την κυβέρνηση της χώρας επί τη βάσει του προοιμίου στην υφιστάμενη συμφωνία με το Μεξικό καθώς και σύμφωνα με την πανηγυρική διακύρηξη των Παρισίων;

3. Προτίθεται η Επιτροπή ενόψει της εν λόγω κατάστασης να δηλώσει δεσμευτικά ότι σε μια νέα συμφωνία με το Μεξικό θα περιλαμβάνεται η ρήτρα για το σεβασμό των ανθρωπίνων δικαιωμάτων όπως προβλέπεται για όλες τις συμφωνίες;

Απάντηση του κ. Marin εξ ονόματος της Επιτροπής (24 Απριλίου 1997)

Η Επιτροπή έχει επιδείξει συνεχές ενδιαφέρον για την κατάσταση των δικαιωμάτων του ανθρώπου, στο Μεξικό. Η απόφαση της Ένωσης να ενισχύσει τις διμερείς σχέσεις της με το Μεξικό, βασίστηκε στη διαδικασία πολιτικού και οικονομικού ανοίγματος που έχει αρχίσει στη χώρα αυτή.

Είναι, ωστόσο, σαφές ότι η διαδικασία εκσυγχρονισμού των θεσμών και η διαδικασία πολιτικού ανοίγματος δεν έχουν ακόμα ολοκληρωθεί και εξακολουθούν να υπάρχουν καταστάσεις μεγάλης πολιτικής έντασης.

Στο πλαίσιο αυτό, και όπως αναφέρει το Αξιότιμο Μέλος του Κοινοβουλίου, έχουν εκφρασθεί απειλές και έχουν γίνει ενέργειες εκφοβισμού εναντίον ορισμένων οργανισμών υπεράσπισης των δικαιωμάτων του ανθρώπου. Σχετικά με τη συγκεκριμένη περίπτωση δολοφονίας της δημοσιογράφου Yolanda Figuerra και της οικογενείας της, η Επιτροπή δεν διαθέτει επαρκή στοιχεία που θα της επέτρεπαν να προσδιορίσει την ταυτότητα των δολοφόνων και τους λόγους του εγκλήματος αυτού.

Ενδέχεται να γίνει, όπως αναφέρει το Αξιότιμο Μέλος του Κοινοβουλίου, διάβημα στις μεξικανικές αρχές στο πλαίσιο της κοινής εξωτερικής πολιτικής και πολιτικής ασφαλείας (ΚΕΠΠΑ) και μετά από συμφωνία όλων των κρατών μελών. Αυτός ο τύπος του διαβήματος μπορεί να πραγματοποιηθεί ανεξάρτητα από την ύπαρξη συμφωνίας συνεργασίας με την εν λόγω τρίτη χώρα. Το διάβημα μπορεί να γίνει είτε εμπιστευτικά, είτε δημόσια. Εναπόκειται στους εταίρους της ΚΕΠΠΑ και ιδίως στην προεδρία, να αποφασίσει το κατά πόσο αυτό είναι πρόσφορο καθώς και τον τρόπο πραγματοποίησής του.

Η Επιτροπή, εκτός από την πλήρη της σύνδεση με τις δραστηριότητες της ΚΕΠΠΑ, στις επαφές της με τις μεξικανικές αρχές εμμένει συστηματικά στη σημασία του σεβασμού των δικαιωμάτων του ανθρώπου και του ρόλου της κοινωνίας των πολιτών στο πλαίσιο του πολιτικού εκσυγχρονισμού του Μεξικού. Εξάλλου, η Επιτροπή διατηρεί τακτικές επαφές με τους μη κυβερνητικούς οργανισμούς και τις ομάδες υπεράσπισης των δικαιωμάτων του ανθρώπου στο Μεξικό, τις οποίες υποστηρίζει στο πλαίσιο των περιορισμένων πόρων της.

Όσον αφορά τη διαπραγμάτευση μιας νέας συμφωνίας με το Μεξικό, το Συμβούλιο ενέκρινε τις διαπραγματευτικές οδηγίες βάσει πρότασης της Επιτροπής, προβλέποντας την εισαγωγή ρητρών σχετικά με τα δικαιώματα του ανθρώπου και τη δημοκρατία. Κατά συνέπεια, η Επιτροπή θα φροντίσει για την εισαγωγή ρητρών σχετικά με τα δικαιώματα του ανθρώπου και τη δημοκρατία σαν ουσιαστική βάση μιας μελλοντικής συμφωνίας με το Μεξικό, όπως στην περίπτωση κάθε συμφωνίας με τις τρίτες χώρες.